**SR: Dan planeta Zemlje (22. travnja)**

Ove godine Dan planeta Zemlje je posvećen klimatskim promjenama. Mi ćemo ovaj dan obilježiti jednostavnim zadatcima koje mogu i djeca izvršiti.

**Zadatak je stvarno lak: čuvam zemlju, vodu, zrak!**

1. **RECIKLIRAMO: jedan predmet koji bi inače bacio/la u smeće sačuvaj i prepravi u nešto novo i drugačije.**

Odaberi neki predmet ili stvar koju više ne trebaš. Pazi: staro ne znači da je prljavo i neuredno! Razmisli kako odbačeni predmet možeš korisno upotrijebiti ili možda iz starog napraviti novo i drugačije.

Napisala sam ti samo nekoliko primjera, ti odaberi samo jedan. Može to biti nešto od navedenog, a možeš se i sam poigrati i napraviti nešto svoje, potpuno drugačije. Neke od ovih primjera možeš napraviti samostalno, a za neke trebaš pomoć odraslih:

* Imaš stare časopise ili novine? Natrgaj neke listove na komadiće i napravi sliku od njih.
* Imaš staru odjeću? Napravi lutkicu (od čarape), torbicu (od hlača) ili neki ukrasni predmet.
* Imaš prazan karton od jaja? Napravi lutkicu – krokodila. Možeš ga i napuniti zemljom i u svaku udubinu posaditi biljčici ili posijati sjeme. Kad biljčica očvrsne, sve zajedno posadiš na gredicu ili u teglu jer karton ne smeta zemlji (to ne vrijedi za plastiku!)
* Imaš praznu bočicu od vode? Napravi hranilicu za ptice ili muzički instrument (zvečku). Sjeti se: od boce smo izradili i raketu koju smo lansirali.
* Imaš staru preveliku odbačenu cipelu? Napuni je zemljom i posadi u nju cvijet.
1. **POSADI BILJKU**

Uz pomoć ukućana odaberi, posadi i njeguj jednu biljku. To može biti cvijet, neko povrće, ukrasni grm, mlada voćka, ... biraj sam!

Doznaj sve o odabranoj biljci: kako se zove, je li to ukrasna biljka, ljekovita biljka, koliko će biti velika i visoka, cvate li, ima li plodove, …

Prati kako tvoja biljka raste i uživaj u njenoj ljepoti.

1. **Odaberi jedan od ova dva zadatka i napiši kratko izvješće o obavljenom zadatku.**

Sjeti se : izvješćivanje mora biti **KRATKO**, JASNO, TOČNO.

U tome nam pomaži pitanja TKO? ŠTO? GDJE? KADA? KAKO?

Izvješće pošalji na pregled do sljedećeg sata razrednika (tijekom sljedećeg tjedna). Izvješću priloži i sliku (crtež ili fotografiju) kako si izvršio /izvršila zadatak.